לאה שבת

ביוגרפיה

שבת נולדה וגדלה ביהוד, לאמילי ואברהם שבת שעלו ארצה מטורקיה. לאחר שסיימה את שירותה הצבאי כמש"קית קישור, החלה דרכה כזמרת ליווי באלבומו של מתי כספי, ובין היתר השתתפה באלבום ההופעה של כספי "ארץ טרופית משגעת", שיצא בשנת 1987.
בשנת 1989 פרסמה שבת סינגל ראשון, "לא זוכרת איזה חורף", שכתבה והלחינה. את השיר הפיק ארקדי דוכין, והוא זכה להצלחה בתחנות הרדיו. בסוף אותה שנה התפרסם השיר "בגלל הרוח", שהלחינה לאחיה שלומי שבת על פי מילים של מיכה שטרית. השיר זכה להצלחה גדולה, נחשב לאחד מלהיטיו הגדולים ביותר של שבת, והוקלט בהמשך על ידי זמרים רבים נוספים.
בשנת 1990 יצא אלבום הבכורה של שבת, "חום שאתה מחפש", בהפקתו של ארקדי דוכין. בין המשתתפים באלבום היו חבריו של דוכין ללהקת החברים של נטאשה: נגן הבס קוזו ומיכה שטרית, ששר באלבום קולות רקע. שבת כתבה והלחינה את רוב שירי האלבום, ובהם הלהיטים: "לא זוכרת איזה חורף", "ירח בשמים", "חום שאתה מחפש" ו"רק החיים". באותה שנה הקליטה עם דוכין, שלומי שבת ובעז שרעבי את שירו של אהוד מנור שאותו הלחין דוכין שנקרא "מקום בלב".
בשנת 1991 כתבה והלחינה לאה שבת לאחיה, שלומי שבת את השיר "אל תלכי רחוק מדי".
אלבומה השני של שבת, "גל געגוע", יצא בשנת 1992. גם באלבום זה כתבה והלחינה שבת את רוב השירים, והפעם הופקד משה לוי על ההפקה המוזיקלית. מבין שירי האלבום התפרסמו השירים "מנוחה" ו"עד שאני נרגעת". באותה שנה השתתפה שבת בתוכנית טלוויזיה בהנחיית אהוד מנור בעקבות סדרת הרדיו המבוססת על פנקס השירים של נתיבה בן יהודה שפורסם בספרה "אוטוביוגרפיה בשיר וזמר".
לאחר האלבום "גל געגוע" עסקה שבת בעיקר בכתיבה ובהלחנה של שירים לזמרים אחרים. לאלבומו של אפרים שמיר "סוף סוף גשם", שיצא באותה שנה, הלחינה את שירו של אהוד מנור "חוסר מנוחה". לאלבומה של גלי עטרי "ביום שאחרי" כתבה והלחינה את השיר "אחת כמו כולם". לאלבומה הבא של עטרי, "סימנים" משנת 1994, כתבה והלחינה שבת את אחד הלהיטים הגדולים ביותר של האלבום, "השיר שיביא לך אהבה". שבת הלחינה לאלבום גם את השיר "בוקר חדש", על פי מילים של נילי אהרונוביץ'. לאלבומה של חוה אלברשטיין "דרך אחת" שיצא כעבור שנה הלחינה את שירה של דליה מגנט "שעה של חסד". בשנת 1996 הלחינה את שירו של נתן אלתרמן "המשתה" והשתתפה בהקלטת הקולות בשיר זה לאלבומו של אריק איינשטיין "קצת לקחת חזרה".
בשנת 1997 יצא אלבום אולפן ראשון של שבת מזה חמש שנים, בשם "צל הלב תקין". שבת כתבה, הלחינה ועיבדה את כל שירי האלבום, ובהם הלהיטים: "תמיד יחכו לך", "חתיכת שמיים", "ים של חלומות", "סדר היום" ו"מסביב לעולם". בהפקת האלבום השתתף יוסי עזר.
גם לאחר האלבום המשיכה שבת בכתיבה לזמרים אחרים. לאלבומה של ריטה "תפתח חלון" משנת 1999 כתבה והלחינה את השיר "אל תלך עכשיו". באלבומה של נורית גלרון "להתראות מתוק" משנת 2000 נכללו מספר שירים שכתבה או הלחינה, בהם שיר הנושא שאותו הלחינה על פי מילים של מאיר גולדברג ו"אתה הולך לישון מוקדם" אותו כתבה והלחינה. בשנת 2001 הקליטה בדואט עם שלומי שבת את השיר "חלום צועני", שאת מילותיו העבריות כתבה על פי השיר "Un Amor" של להקת Gipsy Kings. השיר נכלל באלבומו של שבת "חברים".
כמו כן הקליטה עם מתי כספי דואט לשיר "עוד יבוא היום" אשר יצא באלבומו "מתי כספי - דואטים" בשנת 2000.
בשנת 2001 שבת התארחה בהופעה של מרסדס סוסה בהיכל התרבות בתל אביב, יחד ביצעו את שירה של סוסה "como la cigarra".
בשנת 2002 יצא אלבומה של שבת "חמניות מול השמש", בהפקתו המוזיקלית של אבנר חודורוב. מבין שיריו התפרסמו שיר הנושא "חמניות מול השמש" שהיה גם שיר הנושא של הסרט הישראלי "פגישה עיוורת" שיצא לאקרנים ב-2003, "והגשם" ו"תנגני קצת על גיטרה".
באותה השנה השתתפה שבת בסדרה "אשליות" שכתב וביים חיים בוזגלו.
לאלבומה של תמר גלעדי "גן חורפי" שיצא בשנת 2003 הלחינה שבת את שירה של גלעדי "עינת סיפרה לי". באותה שנה כתבה והלחינה לגלי עטרי את השיר "חבק אותי לאט", שהיה שיר הנושא של אלבומה של עטרי. לאלבומה של רינת גבאי "רגעים" הלחינה את השיר "מתחילה ללכת", שאותו שרה בדואט עם גבאי. כמו כן נטלה חלק באותה שנה במופע משיריו של שם טוב לוי בשם "לו באת: נשים שרות שם טוב לוי". המופע תועד על גבי אלבום שיצא בשנת 2006, ובו השתתפה שבת בארבעה מהשירים.
בשנת 2004 הוציאה שבת את האלבום "עכשיו ביחד", שהורכב ברובו מגרסאות מחודשות לשירים שכתבה לזמרים אחרים. את כל שירי האלבום ביצעה שבת בדואט עם זמרים אחרים, כשבין האורחים היו שלומי שבת, שהשתתף בדואט "להתראות מתוק", נורית גלרון, ששרה עם שבת את השיר "אתה הולך לישון מוקדם", וגלי עטרי, שהשתתפה בשיר "השיר שיביא לך אהבה". באלבום נכללו גם שלושה שירים שנכתבו במיוחד עבורו, ובהם "אור הירח", ששרה שבת עם קורין אלאל. את האלבום הפיקו שלומי שבת וראובן בן שמעון. באותה שנה הקליטה שבת בדואט עם יוני רועה את השיר "עצוב". השיר נכלל באלבומו של רועה "בלדות", שיצא כעבור שנה. לאלבומה של דין דין אביב "סודותיי" משנת 2006 כתבה והלחינה שבת את השיר "כל הלילה".
בשנת 2008 כתבה לאה שבת לאחיה, שלומי שבת, את השיר "השבת כבר נכנסת".
באותן שנים החלה שבת להתקרב למסורת ולהגותו של רבי נחמן מברסלב. תהליך זה בא לידי ביטוי בשיריה ויצירותיה באלבומה "פניי", שיצא בשנת 2008. בין שיריו המוכרים היו "עד שהרוח" ו"אהבתי אוהבת אהבה". את האלבום הפיק משה דעבול.
לכבודה של לאה נערכו שני ערבי שירה משיריה בביצוע תלמידים בבתי ספר למוזיקה. הראשון על ידי להקת "צעירי גדרות" מטעם מתנ"ס גדרות בשנת 2009, והשני על ידי "להקת צעירי השרון" מנתניה בשנת 2011.
בשנת 2010 יצא אלבום אוסף ראשון של שבת, בשם "כל השירים". באלבום נכלל שיר אחד חדש, שכתבה והלחינה שבת עבור האלבום: "כל השירים".
בשנת 2015 הוציאה שבת את האלבום "לגדול לצידך" המושר חציו בעברית וחציו בלאדינו כשעל ההפקה המוזיקלית חתומים לאה שבת ומאיר סרור. את שיר הנושא של האלבום הקדישה לבתה דנה-חן.
בשנת 2016 השתתפה באלבום "הקונספט 2023" של היוצרת איה כורם, בשיר "מצרים" אותו כתבה והלחינה כורם. השיר יצא כסינגל המוביל של האלבום.
בתחילת 2019 החלה לאה שבת סבב הופעות חדש לציון 30 שנות יצירה, עם להיטיה ולהיטים שכתבה לאחרים. באותה שנה, שבת לקחה חלק בפרויקט "שבט אחים ואחיות".

חיים אישיים

לאה שבת היא אחותם הקטנה של משה ושלומי שבת.
בתחילת דרכה ניהלה זוגיות עם ארקדי דוכין.
שבת היא אם חד-הורית לבת שאימצה. מתגוררת בהוד השרון.